पणजीः समाजांत वावुरतना लेखकांनी संवेदनशील आसप गरजेचें. पूण हे संवेदनशीलते वांगडाच लेखकाक स्वताचो तर्क आनी जिणेचो अणभव आसप म्हत्वाचें. हातूंतल्यानूच एक उत्कृश्ठ लेखक तयार जाता आनी हेच बुन्यादीचेर दर्जेदार साहित्य निर्माण जाता अशें ज्येश्ठ कोंकणी लेखक देविदास कदम हांणी म्हणलें.
 काणकोणचे लेखक सारंग अग्रसानी हांणी बरयल्ल्या आनी संहीत प्रकाशीत 'किरवटीच्यो यादी' ह्या पुस्तकाच्या प्रकाशन सुवाळ्याक कदम उलयताले.
 मडगांवच्या रविंद्र भवनांत आयोजीत ह्या पुस्तक प्रकाशन सुवाळ्याक देविदास कदम हांचे वांगडा ज्येश्ठ साहित्यीक कमलाकर म्हाळशी, लेखिका आनी सिनेनिर्माती ज्योती कुंकळकार, लेखक सारंग अग्रसानी, योगेश प्रभूगांवकार आनी हेर मानेस्त हाजीर आशिल्ले.
 ह्या वेळार पुस्तकाचेर उलयतना कमलाकार म्हाळशी हांणी पुस्तकांतल्या विवीध लघुनिबंदांचीं खाशेलपणां सविस्तरपणान सांगतना लेखकाचे वैजकी वृत्तीचेर लक्ष ओडलें. तेच प्रमाण 'किरवटीच्यो यादी' हातुंतल्या लेखांचो खाशेलो उल्लेख करून, तशेंच तांतल्या कोंकणी शब्दांचो तांणी विशेश उल्लेख केलो. हें पुस्तक सामान्य वाचकां वांगडा कोंकणी साहित्याच्या अभ्यासकांक लेगीत संदर्भा खातीर हें पुस्तक म्हत्वाचें थारतलें अशें तांणी फुडें सांगलें. तेच प्रमाण ह्या पुस्तकाच्या निर्मिती आनी आवरणाची खाशेली तोखणाय करून कोंकणींत अशे तरेच्या उत्कृश्ठ पुस्तकांचे निर्मितीची गरज आशिल्ल्याचें तांणी सांगलें.
 गोंयच्यान पयस रावून लेगीत लेखकांच्या मनांत सदांच गोंय उरता. तांचो गांव, माती, संस्कृताय, न्हंय, देंगण आनी कोंकणी भास हे सगळे सारंगाचे जिणेंतले अभिन्न भाग अशें ज्योती कुंकळकार हांणी सांगलें. पुस्तक उजवाडावप ही एक लेखका खातीर खूब म्हत्वाची गजाल. पुस्तकां वरवीं मनीस तयार जाता अशें तिणें फुडें म्हणलें.
 हे कार्यावळीचें प्रास्तावीक सारंग अग्रासनी हांणी केलें. सुहास भट हांणी सुत्रसंचालन केलें. व्रजेश भट हांणी येवकार दिलो आनी बिल्बा प्रभू गांवकार हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 